RandomKids - djeca koja pomažu drugoj, unesrećenoj djeci
Talia Leman, osnivateljica ove humanitarne organizacije, kaže da je činjenica da mladi ljudi žele pomoći kad za to imaju priliku vrlo o
Djeca često imaju dobre ideje o tome kako bi mogla poboljšati svijet. No, za njihovo ostvarenje često im nedostaje inspiracija ili pomoć njihovih roditelja. Jedna kreativna i motivirana tinejdžerka tu inspiraciju i pomoć pruža stotinama djece kako bi oni sami mogli učiniti svijet boljim mjestom za život. Kad je 2005. godine uragan Katrina razorio američku obalu Meksičkog zaljeva, učenici Taliji Leman iz savezne države Iowe bilo je deset godina. Ponukavši svoje vršnjake diljem Amerike da joj se pridruže u kampanji skupljanja novca u listopadu te godine, uspjela je sakupiti čak deset milijuna dolara za pomoć u oporavku ove regije. Kampanju, koja je okončana na Noć vještica, odnosno američkim Halloweenom, nazvala je Trick or Treat for the Levee Catastrophe, 'Od vrata do vrata za razrušeni nasip.' Nakon uspjeha te kampanje, Talia je shvatila da bilo tko, čak i djeca, na pozitivan način mogu pridonijeti svijetu u kojem žive. Stoga je osnovala neprofitnu organizaciju, s ciljem da pomogne angažiranju druge djece u slične projekte, i nazvala je RandomKids: "Djeca i skupine mladih iz cijelog svijeta, zainteresirani za prikupljanje novca, javljaju mi se putem moje Internet stranice, a ja spajam one sa sličnim ciljevima za pronalaženje rješenja različitih problema u svijetu. Tako djeca s raznih strana našeg planeta rješavaju neka važna pitanja," kaže Talia. Njena organizacija sakuplja novac za široki spektar projekata. U jednom je spojila škole iz osam američkih saveznih država koje su financirale crpke za vodu u Africi. One sada, kaže Talia, opskrbljuju pet tisuća žitelja jedne afričke regije s čistom i pitkom vodom. Jedan drugi projekt uključuje učenike šestog razreda jedne osnovne škole u Pennsylvaniji koji prodaju boce s vodom kako bi skupile dovoljno novca za projekte koji uključuju opskrbu vodom. "Jedna lokalna tvrtka nam donira vodu za 40 centi po boci, no mi ih prodajemo po višoj cijeni i tako ostvarujemo zaradu." Adam Bowers kaže da oko 80 učenika koje poznaje dolaze s vlastitim idejama o tome kako prikupiti sredstva za ovaj projekt. Jedan od njih je, kaže on, vlastito reklamiranje putem mega-plakata, kako bi što više ljudi doznalo o njihovim aktivnostima. Oko stotinjak članova Talijine organizacije oformilo je svoju grupu čiju strukturu i rad uspoređuju s onim Ujedinjenih naroda. Jedna od njenih članica je petnaestogodišnja Allison Sant, koja predstavlja saveznu državu Ohio. Ona kaže da je ova skupina mladih iz različitih kultura 2006. godine sakupila šest tisuća dolara za borbu protiv AIDS-a u Africi. A u 2007.-oj je, kaže ona, jedna banka iz Azije pridodala 15 tisuća dolara na isti iznos kojeg su skupila djeca, za izgradnju jedne škole u Kambodži: "Škola ima pet učionica, i to prostranih, s puno klupa. Nju sada pohađa 151 učenik, a za tri godine bit će ih 500. Naš novac omogućio im je instaliranje Inerneta, solarnih ploča i kompjutera. A uspjeli smo im i uposliti dvoje učitelja - iz informatike i engleskog." Allison kaže da je posjet toj školi za nju bilo iskustvo koje joj je promijenilo život: "Nikada neću moći zaboraviti koliko je to iskustvo utjecalo na mene. Ono što je na mene ostavilo najvećeg traga je tolika sreća i uzbuđenost kambodžanske djece nad njihovom novom školom. Ona su nas grlila i zahvaljivala, govoreći nam koliko nas vole zbog tog velikog poklona. Bilo je uzbudljivo vidjeti njihovu ushićenost kad bi ih mi naučili novim igrama ili im poklonili školski pribor. Njihova će mi lica ostati urezana u pamćenje." Jedan od posljednjih projekata organizacije RandomKids mlade Talije Leman pomoći će djeci s deformiranim stopalom. Sakupljeni novac mladih aktivista financirat će kupnju proteza za tu djecu. Talia kaže da je činjenica da mladi ljudi žele pomoći kad za to imaju priliku vrlo ohrabrujuća. Tijekom posljednje tri godine, oko deset tisuća djece pridružilo se tom naporu. A u tekuće projekte trenutno je uključeno njih oko tisuću i sto. Za nju, kaže ona, nema veće nagrade od mogućnosti da unesete pozitivne promjene u nečiji život.